Den 16-årige dreng, der siden onsdag eftermiddag klokken 14 har været eftersøgt i det store naturområde i Fosdal, er kort før midnat fundet.

Drengen blev fundet af redningshelikopteren, og drengen befandt sig på et ufremkommeligt vådområde i Fosdal Plantage/Nørtorup Hede. Han er i live, men våd og kold og flyves væk fra området. Nordjyllands Politi oplyser, at drengen køres i ambulance til sygehus til tjek - og han er om lidt sammen med pædagoger fra hans opholdssted. Drengen forsvandt onsdag omkring klokken 14, da han var på gå-tur i området med en pædagog fra det opholdssted, han bor på.